દુનિયામાં સૌથી મોટી લશ્કરી તાકાત ધરાવતા પાંચ દેશોમાં ભારતીય લશ્કરી દળો આવતાં હોવા છતાં સંસદની બબ્બે ઉચ્ચસ્તરીય સમિતિઓએ ચિંતા વ્યક્ત કરી છે કે ભારત ભલે પરમાણુ શસ્ત્રોથી સજ્જ દેશ હોય પણ વર્તમાન કેન્દ્ર સરકાર એને જરૂરી આર્થિક સંસાધનો પૂરાં પાડવામાં આંખ આડા કાન કરી રહી છે.રાષ્ટ્રીય સુરક્ષા સલાહકાર અજિત ડોભાલની સલાહ મુજબ આગળ વધતા વડાપ્રધાન નરેન્દ્ર મોદી આવતા દિવસોમાં યુદ્ધ નહીં જ થાય, એવું માનીને ચાલે છે. રખેને યુદ્ધ થાય તો ભારત પાસે લશ્કરી માનવશક્તિ તો સજ્જ છે, પણ સાધનસામગ્રીનો અભાવ દસ દિવસથી લાંબા યુદ્ધ માટે પૂરતી નથી. સામાન્ય રીતે વર્તમાન સંજોગોમાં યુદ્ધ ફાટી નીકળે તો બે-ત્રણ મહિના જેટલું લાંબું ચાલતું હોય ત્યારે શા હાલ થાય, એ વિચાર કરતાં જ કમકમાં આવે છે. આટલું ઓછું હોય તેમ ભારત સરકાર સંરક્ષણ મંત્રાલયના રક્ષા વિષયક સંશોધન અને વિકાસ માટે ઝાઝી આર્થિક ફાળવણી પણ કરતી નથી.